Romanie: il CNS al domande un referendum pe autonomie dai Székely
Il Consei Nazionâl Székely (SZNT), la organizazion politiche principâl de comunitât székely, al domande aes autoritâts des provinciis di Hargita / Harghita, Kovászna / Covasna e Maros / Mureş di inmaneâ pai 30 di Novembar un referendum su la autonomie dai lôr teritoris, là che e vîf la plui part de popolazion ongjarese dai székely. L’intindiment al è chel di fâ votâ ai citadins di cheste regjon la propueste di leç su la autonomie dal Székelyföld (o sei la Tiere dai Székely) che il stes Consei Nazionâl Székely al à presentât intal parlament rumen. Dut câs, par diviersis resons, al è dificl pensâ che la propueste e passi. Prin di dut, par vie dai timps masse curts che a restin par inmaneâ il referendum, a front di une lungje schirie di passaçs burocratics. Po par vie de stesse domande di autonomie che, ancje se pal Consei Nazionâl Székely no vûl menaçâ la integritât dal stât rumen, e je za stade judicade in altris ocasions incostituzionâl. A mostrâ dai dubis su la iniziative al è ancje il plui grues partît de comunitât ongjarese rumene, o sei la Aleance Democratiche dai Ongjarês in Romanie (Romániai Magyar Demokrata Szövetség).
Font: Divers.ro, 08/09/09; Nationalia, 08/09/08
fur_Latn fur_Latn lmo_Latn